|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. rugsėjo 21 d. |
| sprendimu Nr. T1-229 |

**KELEIVIŲ VEŽIMO REGULIARIAIS REISAIS VIETINIO (MIESTO ir priemiestinio) SUSISIEKIMO MARŠRUTAIS TARIFŲ DYDŽIŲ ĮVERTINIMO IR NUSTATYMO metodika**

**I SKYRIUS**

**BENDROSIOS NUOSTATOS**

1. Keleivių vežimo reguliariais reisais vietinio (miesto ir priemiestinio) susisiekimo maršrutais tarifų dydžių įvertinimo ir nustatymo metodika (toliau – Metodika) nustato keleivių vežimo patvirtintais vietinio (miesto ir priemiestinio) susisiekimo autobusų ir maršrutinių taksi maršrutais (toliau – autobusų maršrutas) tarifų dydžių peržiūrėjimą ir įvertinimą.

2. Metodika privaloma Klaipėdos miesto savivaldybės administracijai (toliau – Administracija), VšĮ „Klaipėdos keleivinis transportas“ (toliau – Įstaiga) ir įmonėms, kurioms leidimus teikti keleivių vežimo paslaugas pagal pasirašytas sutartis su VšĮ „Klaipėdos keleivinis transportas“ yra išdavusi Klaipėdos miesto savivaldybės administracija ar jos įgaliota įstaiga (toliau – Vežėjai).

3. Šioje Metodikoje vartojamos sąvokos suprantamos taip, kaip apibrėžta Lietuvos Respublikos kelių transporto kodekse, Lietuvos Respublikos transporto veiklos pagrindų įstatyme, Lietuvos Respublikos transporto lengvatų įstatyme.

**ii SKYRIUS**

**DUOMENŲ PATEIKIMO TVARKA**

4. Įstaiga kasmet, iki einamųjų metų lapkričio 1 d., pateikia Administracijai Įstaigos einamųjų metų 9 mėnesių planuojamų pajamų ir sąnaudų, patiriamų dėl keleivių vežimo vietinio (miesto ir priemiestinio) susisiekimo maršrutais organizavimo, suvestines (1 priedas).

5. Planuojamas pajamas ir sąnaudas ateinantiems metams Įstaiga pateikia pagal tokias dedamąsias:

5.1. planuojamas kitais metais gauti pajamas (įvertinusi bilietų pardavimų ir kitų pajamų pokyčius) ir faktinę bilietų pardavimų dinamiką einamaisiais metais bei prognozę kitiems metams;

5.2. planuojamas kitiems metams sistemos administravimo sąnaudas, nustatytas pagal Įstaigos valdybos patvirtintą biudžetą;

5.3. planuojamą kitiems metams keleivių vežimo paslaugų apimtį, įvertinusi augimą ar mažėjimą (ridos pokytis kilometrais), ir kitų keleivių vežimo savikainos sąnaudų pokytį.

**iIi SKYRIUS**

**MARŠRUTŲ APTARNAVIMO SĄNAUDŲ pokyčio skaičiavimas**

6. Įstaiga apskaičiuoja planuojamą kitų metų maršrutų ridos sąnaudų pokytį šioje metodikoje ir Įstaigos su Vežėjais sudarytose keleivių vežimo sutartyse nustatyta tvarka. Planuojamas autobusų maršrutų ridos sąnaudų pokytis apskaičiuojamas pagal formulę:

6.1. **Vk/km = K + I + M,** kur:

**K** (indeksavimo dydis dėl kuro kainų pokyčių procentais) **= KKP x 100/Atrida,** kai:

**KKP** – kuro bazinis kainos pokytis (lentelės Nr. 1 10 stulpelio reikšmė) per ataskaitinį laikotarpį (Eur);

**Atrida** – atlyginimas už ridą per ataskaitinį laikotarpį (Eur).

6.1.1. KKP skaičiavimas. Jei kuro rinkos kaina per ketvirtį išauga arba sumažėja daugiau negu 5 (penkis) procentus, tai Vežėjo įkainis indeksuojama nuo kito ketvirčio pirmo mėnesio pirmos dienos. Atliekant vėlesnius skaičiavimus, duomenys lyginami su ketvirčio, kuriame kuro rinkos kaina buvo didesnė arba mažesnė nei 5 (penki) procentai trečio mėnesio paskutinės dienos duomenimis. Indeksavimas dėl kuro kainos pokyčio yra skaičiuojamas nuo paskutinio nustatyto įkainio be PVM. Vežėjo įkainis dėl kuro kainos sumažėjimo ir (ar) padidėjimo indeksuojamas tik tarpusavyje visiškai atsiskaičius dėl kuro kainos pokyčio nuo paskutinės indeksacijos dienos iki indeksuojamo ketvirčio pirmosios dienos. Indeksuojant įkainį, skaičiuojamas normatyvinis kuro sunaudojimas vadovaujantis Vežėjo patvirtintomis kuro normomis.

6.1.2. Kuro kainos pokytis apskaičiuojamas lyginant sutarties su Vežėju tvarka nustatytos indeksavimo pradžios ar paskutinio indeksavimo dienos kuro kainą su kiekvienos dienos kuro kaina.

Kiekvienos dienos dyzelino kaina nustatoma pagal AB „Orlen Lietuva“ skelbiamą naftos produkto, dyzelino E kl., kainos protokolą. Dyzelino kaina yra naudojama ir gamtinių dujų, naudojamų viešajame transporte, pokyčiui įvertinti. Elektrinių transporto priemonių kuro pokyčiui įvertinti naudojama Vežėjo su elektros tiekėju turimoje sutartyje nustatyta kaina.

6.1.3. Kuro bazinis kainos pokytis apskaičiuojamas taip: atitinkamos dienos ir fiksuotos dienos kaina dauginama iš Vežėjo patvirtintos dienos kuro normos suvartoto kiekio (dyzelinas paverčiamas iš litrų į tonas, taikant perskaičiavimo koeficientą, kuris yra nustatomas pagal gamintojo kokybės pažymėjime (sertifikate arba pase) nurodytą degalų tankį). Gautas rezultatas atitinkamai mažinamas kiekvieno mėnesio neįvykdytos ridos procentu.

Lentelė Nr. 1 (KKP skaičiavimas)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Data | Kuro dienos kaina pagal AB „Orlen Lietuva“ (Lt) | Fiksuota kaina (eur) | Kainų pokyčio skirtumas (rut) | Kainų procentinis pokytis (proc.) | Sunaudotas kuro kiekis (Ltr) | Sunaudoto kuro dienos kaina (eur) | Suma fiksuota kaina (eur) | Skirtumas (eur) | Kuro kainos pokytis (proc.) | Kuro kainos pokytis, įvertinus įvykdytą ridos planą |
|  | 1 | 2 | 3=1-2 | 4=1/2x100 | 5 | 6=5x1 | 7=5x2 | 8=6-7 | 9=8/7x100 | 10=9xR\* |
|  |  |  |  |  |  |  |  |  |  | KKP |

**R\*** – procentinis mėnesio įvykdytos ridos planas

**I** – vartojimo prekių ir paslaugų kainų pokytis procentais nustatomas vadovaujantis Lietuvos Respublikos statistikos departamento skelbiama informacija. Atlyginimas Vežėjams už paslaugą yra atitinkamai indeksuojamas kiekvienais metais sutartyje nustatyta tvarka, atsižvelgiant į vidutinės metinės infliacijos, skaičiuojamos už 12 kalendorinių mėnesių, pokytį;

**M** – transporto priemonių amortizacinių atskaitymų pokytis procentais, apskaičiuojamas vadovaujantis Klaipėdos miesto savivaldybės tarybos 2007 m. kovo 29 d. sprendimu Nr. T2-86 „Dėl Keleivinio kelių transporto vežėjams (miesto autobusų) mokamo amortizacinių atskaitymų atlyginimo tvarkos aprašo patvirtinimo“ patvirtinta amortizacinių atskaitymų atlyginimo tvarka ir indeksuojama sutartyje nustatyta tvarka.

**M = ME/MA\* 100,** kur:

**ME** – einamųjų metų normatyvinė amortizacija;

**MA** – ankstesniųjų metų faktinė amortizacija.

6.2. Kitų keleivių vežimo savikainos sąnaudų pokytis yra apskaičiuojamas pagal faktinį praėjusių metų šio rodiklio pokytį.

**iV SKYRIUS**

**MARŠRUTŲ APTARNAVIMO SĄNAUDŲ ĮVERTINIMO TVARKA**

7. Keleivių vežimo vietinio (priemiestinio) susisiekimo autobusų ir maršrutinių taksi maršrutams maršrutų tarifų dydžiai peržiūrimi ne rečiau kaip kartą per metus, atsižvelgiant į vežimo sąnaudų ir gautų pajamų pokyčius. Atskiriems keleivių vežimo vietinio (priemiestinio) susisiekimo autobusų ir maršrutinių taksi maršrutams gali būti nustatomi skirtingi tarifų dydžiai.

8. Administracija išanalizuoja pateiktus šios Metodikos II skyriuje nurodytus dokumentus ir ne vėliau kaip iki gruodžio 1 d. parengia išvadą, kurios pagrindu rengiamas Klaipėdos miesto savivaldybės tarybos (toliau – Taryba) sprendimo projektas dėl vietinio susiekimo maršrutų tarifų dydžio nustatymo.

9. Keleivių vežimo vietinio susisiekimo maršrutais tarifų dydžiai nekeičiami, jeigu:

9.1. Įstaigos keleivių vežimo atskiro autobusų ir (ar) maršrutinių taksi maršruto planuojamos pajamos sudaro iki 33 procentų visų tokio maršruto aptarnavimui planuojamų sąnaudų ir Administracijai nusprendus kompensuoti visas tokio maršruto sąnaudas arba tokį maršrutą panaikinti;

9.2. Įstaigos keleivių vežimo vietinio susisiekimo maršrutais veiklos planuojamos pajamos ir sąnaudos subalansuotos arba planuojamos sąnaudos viršija planuojamas pajamas ne daugiau kaip 2 procentais. Šiuo atveju Įstaiga peržiūri šios veiklos sąnaudas ir subalansuoja kaštus.

10. Esant optimaliai nustatytiems vietinio susiekimo maršrutams ir maršrutų tvarkaraščiams, bet Įstaigai vis tiek iš keleivių vežimo vietinio susisiekimo maršrutais veiklos patiriant nuostolius (sąnaudos viršys pajamas daugiau nei 2 procentais), Tarybai teikiamas sprendimo projektas didinti tarifų dydžius arba atitinkamai subsidijuoti Įstaigą iš savivaldybės biudžete tam tikslui numatytų lėšų.

11. Vietinio susisiekimo maršrutų tarifų dydžiai mažinami, jeigu iš keleivių vežimo vietinio susiekimo maršrutais veiklos planuojamos pajamos viršija planuojamas sąnaudas daugiau kaip 2 procentais.

12. Teikiant siūlymą subsidijuoti Įstaigą iš savivaldybės biudžeto, nekeičiant autobusų maršrutų tarifų dydžių, kartu su sprendimo projektu Tarybai svarstyti pateikiamas savivaldybės biudžeto lėšų poreikio sąmatos projektas.

13. Tarybos sprendimo projektas dėl vietinio susisiekimo maršrutų tarifų dydžių nustatymo teikiamas svarstyti ne vėliau kaip iki einamųjų metų gruodžio 31 d.

14. Keleivių vežimo sąnaudoms viršijus pajamas, o Tarybai nepriėmus sprendimo dėl viešojo transporto tarifų didinimo iki einamųjų metų gruodžio 31 d., įstaigos sąnaudų ir pajamų skirtumas iš savivaldybės biudžeto finansuojamas iki atitinkamo sprendimo įsigaliojimo.

**V SKYRIUS**

**VIEŠOJO TRANSPORTO TARIFŲ DYDŽIŲ APSKAIČIAVIMAS**

15. Administracijai nusprendus siūlyti keisti keleivių vežimo vietinio (miesto) susisiekimo autobusų ir (ar) maršrutinių taksi maršrutaistarifus, Įstaiga, vadovaudamasi Klaipėdos miesto savivaldybės viešajam transportui nustatytais tikslais, pateikia konkrečių (miesto) viešojo transporto tarifų dydžių projektą, kuriame keleivių vežimo pajamos ir sąnaudos turi būti subalansuotos, bei jo pagrindimą.

16. Administracijai nusprendus siūlyti keisti keleivių vežimo vietinio (priemiestinio) susisiekimo autobusų ir (ar) maršrutinių taksi maršrutaistarifus, Įstaiga pateikia konkrečių (priemiesčio) viešojo transporto tarifų dydžių projektą, kuriame keleivių vežimo pajamos ir sąnaudos turi būti subalansuotos, bei jo pagrindimą.

17. Keleivių vežimo vietinio (priemiestinio) susisiekimo autobusų ir (ar) maršrutinių taksi maršrutais tarifų dydžiai skaičiuojami atskirai pagal šią formulę (2 priedas):

**T = P/K,** kur

**T** – tarifo dydis;

**P** – planuojamos Vežėjo pajamos;

**K** – keleivių kiekis.

18. Keleivių vežimo vietinio (priemiestinio) susisiekimo autobusų tarpinių sustojimų kainas Įstaiga, remiantis ekonominio naudingumo kriterijumi, nustato vadovaudamasi savivaldybių, kuriose eina maršruto trasa, nustatytais maksimaliais 1 km tarifais.

19. Jeigu vietinio (priemiestinio) susisiekimo maršrutus Įstaiga organizuoja pagal kitų savivaldybių įgaliojimus, Tarybai teikiamam viešojo transporto tarifų sprendimo projektui būtinas tų savivaldybių suderinimas.

**VI SKYRIUS**

**BAIGIAMOSIOS NUOSTATOS**

20. Už šioje Metodikoje nustatytų duomenų parengimą, dokumentų pateikimą ir juose esančių duomenų teisingumą atsakinga Įstaiga. Vežėjai atsako už reikalingų ir teisingų duomenų pateikimą laiku Įstaigai.

21. Už tinkamą vietinio susiekimo maršrutų tarifų peržiūrėjimą ir sprendimo projekto pateikimą Tarybai laiku atsako Administracijos direktorius ar jo įgalioti asmenys.

22. Ginčai dėl maršrutų tarifų dydžių nagrinėjami įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_